नयाँ दिल्ली (भारत) । हालैका दिनमा अन्तरराष्ट्रिय बजारमा कच्चा तेलको भाउमा भएको वृद्धिसँगै विश्व पेट्रोलियम पदार्थ महँगिदै गएको छ । यसको प्रभाव एशियाली बजारमा पनि देखिएको छ । भारतमा डिजेलको भाउ अहिलेसम्मकै उच्च विन्दुमा पुगेको छ । सोमवार त्यहाँ प्रतिलिटर डिजेलको भाउ १८ पैसा बढेर ६१ रुपया ७४ पैसा कायम भएको थियो । उता, पेट्रोलको भाउ पनि १२ पैसा बढेर प्रतिलिटर ७१ रुपयामाथि पुगेको थियो । दिल्लीमा पेट्रोलको भाउ सन् २०१४ को अगष्टयताकै उच्च हो । स्थानीय विक्री कर उच्च रहेको मुम्बईमा भने प्रतिलिटर डिजेलका लागि ग्राहकहरूले ६५ रुपया ७४ पैसा तिर्नुपरेको छ ।
सन् २०१७ को डिसेम्बरयता पेट्रोलियम पदार्थको भाउ निरन्तर बढिरहेको छ । उक्त दिन दिल्लीमा डिजेलको भाउ ५८ रुपया ३४ सेण्ट थियो । विगत १ महीनामा पेट्रोलको भाउ पनि २ रुपया ९ पैसा महँगिसकेको छ । पछिल्लो समयमा अन्तरराष्ट्रिय बजारमा तेलको दुई बेञ्चमार्क ब्रेण्ट क्रुड र यूएस क्रुडको भाउ क्रमशः ७० डलर र ६४ डलरमाथि छ । अन्तरराष्ट्रिय बजारमा कच्चा तेलको भाउ बढ्ने क्रमले निरन्तरता पाएपछि सर्वसाधारणलाई बढी मार पर्न नदिन अन्तःशुल्क कटौती गर्नुपर्ने बहस पुनः शुरू भएको छ । आफ्नो कार्यकालमा नरेन्द्र मोदी नेतृत्वको सरकारले अन्तःशुल्क एकपटकमात्रै घटाएको छ ।
सन् २०१४ को नोभेम्बरदेखि सन् २०१६ को नोभेम्बर बीच अन्तःशुल्क ९ पटक गरेर पेट्रोलमा ११ रुपया ७७ पैसा र डिजेलमा १३ रुपया ४७ पैसा बढाइएको थियो । सरकारले गत अक्टोबरमा पेट्रोल र डिजेलको भाउ प्रतिलिटर क्रमशः ७० रुपया ८८ पैसा र ५९ रुपया १४ पैसा हुँदा अन्तःशुल्क २ रुपया कटौती गरेको थियो । यद्यपि, हालैका दिनका विश्व बजारमा तेलको भाउ बढेसँगै यो कटौतीको प्रभाव नगण्य बनेको छ । यससँगै केही राज्यमा सरकारले पेट्रोलमा लगाइएको स्थानीय विक्री कर कम गरेको छ । रासस/पीटीआई